ועדת החינוך והתרבות, כנסת 15, פרוטוקול מספר 8, 1999-08-25 10:00

זבולון אורלב: אני מבין ששר החינוך התרבות והספורט - שכרגע עסוק עם ראשי ארגוני המורים, ואני לא דוחק בו כי אני מניח שהוא עושה שם דברים טובים - שר החינוך התרבות והספורט אמר כמה פעמים שהוא הכתובת.

שמואל אבואב: הבנתי היטב את דברי השר והדברים שנאמרו על-ידו גם מקובלים עלינו.

שמואל אבואב: אולם יצאו מכתבים שאומרים שהרשויות המקומיות אחראיות לבצע את כל מיכלול הנושאים, על-פי התקנים של משרד החינוך התרבות והספורט ועל-פי חוזרי משרד החינוך התרבות והספורט.

שמואל אבואב: אני מודיע, אי אפשר לבצע את זה.

שמואל אבואב: זה סתם ניירת שלא יכולה להתממש במציאות.

שמואל אבואב: מי יכול להביא 2 מיליארד שקל?

זבולון אורלב: אדוני שר החינוך והתרבות, יש פה פצצה.

זבולון אורלב: אדוני השר, אמרת שאתה כבאי.

זבולון אורלב: יש פה שריפה קטנה.

יהודית נאות: השאלה היא על מי האחריות בנושא בטיחות.

יוסי שריד: מר שמואל אבואב, הרי דיברנו על זה שלשום.

שמואל אבואב: נכון.

שמואל אבואב: אני רוצה להבהיר.

שמואל אבואב: אדוני השר אמר שהאחריות לא עוברת לרשויות.

שמואל אבואב: לעומת זה המכתב פה מדבר, שחור על גבי לבן, על כך שהאחריות היא על הרשות המקומית.

שמואל אבואב: את זה צריך לפתור.

שמואל אבואב: זה הכל.

יוסי שריד: אתה לא תיברח מאחריות, אני לא אברח מאחריות, אף אחד לא בורח מאחריות.

יוסי שריד: אי אפשר לברוח מאחריות.

שמואל אבואב: על-פי המכתב הזה האחריות היא חד-צדדית, היא עלינו.

יוסי שריד: אמרתי לכם, אני לא משחק עם העניין הזה.

זבולון אורלב: אדוני השר, אני מבקש שבדברי הסיכום שלך תתייחס גם לנקודה הזאת.

יובל שטייניץ: אני מבקש, ברשותך, לשאול שאלה.

יובל שטייניץ: כשמדברים על מיבנים מסוכנים - - -

יוסי שריד: אני אחראי.

יובל שטייניץ: השאלה שלי היא אחרת.

יובל שטייניץ: כבוד השר ויושב-ראש ועדת החינוך בשלטון המקומי, כשמדברים על מיבנים מסוכנים, אני כל הזמן שומע "מיבנים מסוכנים ודליקים".

יובל שטייניץ: זה עלה עכשיו לתודעה.

יובל שטייניץ: מה קורה עם מיבנים ישנים או מיבנים על עמודים, שדרגת הסיכון שלהם לרעשי אדמה היא גבוהה מאוד?

יובל שטייניץ: האם יש תוכנית להתחיל לטפל בזה?

יובל שטייניץ: גם זו יכולה להיות סכנה שתאיים, לא עלינו, על ילדינו.

שמואל אבואב: אני לא נכנס לכל הפרטים.

שמואל אבואב: אני רק רוצה לדבר על הצד העקרוני.

יובל שטייניץ: כשאתה אומר "מיבנים מסוכנים", זה גם מיבנים רגישים לרעידות אדמה או רק לאש?

שמואל אבואב: מי שקבע את הקריטריונים זה מפקחי הבטיחות של משרד החינוך התרבות והספורט.

שמואל אבואב: הם קבעו מה מותר ומה אסור שיהיה במערכת.

שמואל אבואב: היות והמכתב הזה מבהיר בצורה חד-משמעית, שאין עימה ספק, שהאחריות מוטלת על ראש המועצה בלבד, אנחנו בזה לא נוכל לעמוד.

יובל שטייניץ: אז אולי השאלה מופנית לכבוד השר.

יובל שטייניץ: הילדים שלי למשל לומדים במיבנה ישן על עמודים.

יובל שטייניץ: זה מפחיד.

יוסי שריד: אני יודע מתוקף תפקידי הקודם, בקדנציה שלפני הקודמת - אני דולה את זה מהזיכרון, אני לא בטוח - שהטיפול בנושא רעידות אדמה בבתי-ספר בלבד עולה סכום "צנוע" של כ5- מיליארד שקל.

יוסי שריד: אז אנחנו יכולים להוסיף את זה לתוכנית העבודה.

זבולון אורלב: תודה רבה למר שמואל אבואב.

זבולון אורלב: רשות הדיבור למר שמחה שניאור.

זבולון אורלב: אני מבקש שתעיר בקצרה.

שמחה שניאור: באשר למיבנים הפסולים, הלא תקניים והדליקים: אני רוצה לומר קודם כל שבשנים 96-94 הממשלה קיבלה החלטה והחלפנו 492 כיתות.

שמחה שניאור: היתה מעין תקנה כזאת ואכן בשנים האחרונות התקנה הזאת נעלמה.

שמחה שניאור: אני רוצה להבהיר לכם, שלפני שנה עשינו, ביחד עם מר שי לחמן, סקר מסויים.

שמחה שניאור: אנחנו מדברים על 180 חללי למידה שנמצאים במבנה הבנוי מעץ או מבטונדה.

שמחה שניאור: אין מבנה אזבסט.

שמחה שניאור: יש תיקרות חיפוי חיצוניות מאזבסט, והשר לאיכות הסביבה לשעבר העביר הנחיות ברורות מה מסרטן ומה לא מסרטן.

שמחה שניאור: אבל אני רוצה לומר, רבותי, גם במיגזר היהודי וגם במיגזר הערבי, קודם כל במיגזר הערבי, פחת מספר הכיתות השחורות ופחת מספר הכיתות הבלתי תקניות.

שמחה שניאור: ללמדך שתוכנית החומש - וגם זה מצויין בדוח מבקר המדינה - היתה בשתי התוכניות האחרונות, עוד בזמנו של השר המר ז"ל, ואנחנו המשכנו אותה בשנתיים האחרונות.

שמחה שניאור: אנחנו פעלנו מעבר לתוכנית החומש.

שמחה שניאור: השר הנוכחי החליט מייד עם כניסתו לתפקיד, הוא הצהיר בפני הוועדה העליונה של מיגזר המיעוטים שבלי כל קשר לגודל התקציב יושלמו עוד 130 כיתות, כפי שהתחייבנו בוועדה הנכבדה הזאת.

שמחה שניאור: אני רוצה לומר לגבי המיבנים: יש הרבה רשויות, גם ערביות, שבהן בנינו בתי-ספר.

מוחמד כנעאן: כמה רשויות?

שמחה שניאור: הרשויות התחייבו להרוס את המיבנים והצריפים הלא תקינים.

שמחה שניאור: הם היום משמשים כמחסנים וכחדרי ספח לכיתות מקדמות מכיוון שלא הרסו אותם.

שמחה שניאור: חוץ מזה אי אפשר להתחמק מהעובדה שחלק גדול מ180- הכיתות האלה שנמצאות במיבנים מסוכנים הן במזרח ירושלים.

שמחה שניאור: אי אפשר להתעלם מזה.

שמחה שניאור: במזרח ירושלים יש לנו בעיות אחרות.

שמחה שניאור: אנחנו לא יכולים לבנות ברמה מספקת מכיוון שאין קרקעות, מסיבות רגישות.

שמחה שניאור: באשר לתקציב הפיתוח: כמו שאמרתי לגבי התוספת, השר הינחה אותנו שבדיונים עם האוצר יחזור הסעיף הזה של החלפת הבניינים הבלתי תקניים.

שמחה שניאור: אבל לא צריכה לצאת מפה הכרזה, וכל העיתונאים אחר כך יעשו אנדרלמוסיה, שכאילו יש סכנה.

שמחה שניאור: אם יש סכנה, חובה על הרשות המקומית - וגם המנכ"לית והשר אמרו: ילדים לא ילמדו במיבנה שהוא מסוכן.

שמחה שניאור: היתה חשובה לי ההבהרה הזאת.

שמחה שניאור: אחר-כך אני אתייחס, ברשותך, אדוני היושב-ראש, למה שהתבקשתי בסקירה שלי לפני חודש והתכוונתי היום להבהיר.

זבולון אורלב: אם יהיה זמן, ניראה איך לפתור את הבעיה.

זבולון אורלב: תודה.

זבולון אורלב: רשות הדיבור למר שי לחמן, יושב-ראש ארגון ההורים הארצי.

שי לחמן: איננו מנהלים מאבקי שכר.

שי לחמן: המאבק שלנו נגד הקיצוצים בחינוך הוא מאבק נטו.

שי לחמן: ההחלטה שקיבלנו במליאת ועד ההורים הארצי לפני יומיים היא החלטה שעומדת בפני עצמה ובאה בהמשך לפנייה דחופה שהפנינו ב2.8- לראש הממשלה, לשר החינוך התרבות והספורט ולשר האוצר.

שי לחמן: באותה פנייה התרענו והזהרנו מפני השמועות שהילכו כבר אז בדבר קיצוץ אפשרי בחינוך.

שי לחמן: הודענו שמערכת החינוך - שדרך אגב, שר החינוך התרבות והספורט יוסי שריד כינה אותה לא פעם "עור ועצמות" - לא תוכל לעמוד בפני קיצוץ רביעי נוסף, לאחר שב3- השנים האחרונות תקציב החינוך קוצץ 3 פעמים בסכום כולל של 1.5 מיליארד שקלים.

שי לחמן: מדובר בקיצוץ של כ100,000-90,000- שעות לימוד; סלי טיפוח והעשרה; פגיעה קשה בחינוך הממלכתי; פגיעה קשה בחינוך המדעי-טכנולוגי, שבעטיו התפטר פרופ' חיים הררי; הוקפאו פרוייקטים לאומיים חשובים ממדרגה ראשונה, כמו מיחשוב בתי-הספר, מה שקרוי "מחר 98"; התקנת מזגנים, מיזוג בתי-הספר; הופסקה או הואטה בנייתן של כיתות חדשות ושל אולמות ספורט.

שי לחמן: בחינוך היום חסרים כ1,140- אולמות ספורט.

שי לחמן: מישהו כניראה, למעלה או למטה, החליט שילדי ישראל אינם זקוקים ואינם צריכים כושר גופני.

שי לחמן: אבל זה רק הערת אגב.

שי לחמן: לפני הבחירות ראש הממשלה, מר אהוד ברק, בעקבות פנייה שלנו, פירסם את מצע החינוך שלו בביטאון ארגון ההורים הארצי, "הורים 2000".

שי לחמן: הוא היה גם היחיד שלא רק ניסח את ה"אני מאמין" שלו, ובצורה אישית ברורה ונאה, אלא הוא גם פרס תוכנית מעשית למימון 3 שירותי חינוך בסיסיים: 1) חינוך חינם לגילאי 4-3 - 750 מיליון שקלים (זה המספרים שהוא ציין, כך זה מופיע בביטאון); 2) יום חינוך ארוך, שייתבצע בהדרגה - 3 מיליארד שקלים; 3) כניסה חופשית ללימודים גבוהים - 1.250 מיליארד שקל.

שי לחמן: סך-הכל: 5 מיליארד שקלים לשנה.

שי לחמן: הוא גם ציין שזה הוא המינימום שהמדינה חייבת להעניק לאזרחיה, שמשמעותו מתן הזדמנות שווה לכל ילד, בלי קשר למצב הכלכלי של הוריו.

שי לחמן: לאחר שמר אהוד ברק נבחר והוקמה הממשלה, הממשלה הנוכחית בקווי היסוד שלה העמידה גם היא את החינוך בראש סולם הקדימויות הלאומי והתחייבה להקציב לכך את המשאבים הדרושים.

שי לחמן: אנחנו כהורים, כאלה שטובת ילדינו כמובן לנגד עינינו, רוצים לשאול: כיצד ההתחייבויות שהשמיע ופרס בהרחבה ראש הממשלה, ופרסה הממשלה בקווי היסוד שלה, כיצד הם עולים בקנה אחד עם כוונות לקיצוץ נוסף של כ400- מיליון שקלים בתקציב החינוך, שכבר היום עומד על כרעי תרנגולת?

שי לחמן: ממשלה שהניפה את דגל החינוך חייבת לכבד התחייבויותיה.

שי לחמן: דגל מכבדים, אדוני השר.

שי לחמן: גם בשיחות אישיות, בפגישות שהיו לנו, הבהרנו לא פעם שאנחנו כהורים נהיה האחרונים שיירצו לראות באי פתיחתה של שנת הלימודים.

שי לחמן: הרי זה אבסורד.

שי לחמן: יושבים כאן חברי, ראשי ארגוני המורים, שיכולים להעיד שלא פעם הגענו לא רק לכלל מחלוקת אלא אפילו לעימותים בנושא ההשבתות.

שי לחמן: תמיד טענו שאין לנהל מאבקים ציבוריים על גב התלמידים.

שי לחמן: אבל ישנם קווים אדומים, אדוני השר.

שי לחמן: הממשלה הזאת שאתה חבר בה עומדת לחצות קו אדום.

שי לחמן: אנחנו לא ניתן יד לחציית הקו האדום הזאת.

שי לחמן: אנחנו לא מדברים על אי-קיצוצים.

שי לחמן: אנחנו מדברים על תוספת משאבים.

שי לחמן: הקיצוץ המתוכנן, אדוני השר, לא יקום ולא יהיה.

שי לחמן: אם אתה לא תשכיל לעמוד בפרץ ולא תימנע את הקיצוץ הזה - ואני לא מדבר על איזה אחריות אישית אתה תיקח על עצמך - - -

יוסי שריד: אתה יודע כמה אני מכבד אותך אבל תאמין לי שאני לא זקוק להמלצה שלך.

שי לחמן: אני יודע.

שי לחמן: אבל אני משמיע עכשיו את דבר הארגון.

שי לחמן: אני יודע שאין צורך בכך.

שי לחמן: אבל יחד עם זאת, אני רוצה שדברינו יהיו ברורים.

שי לחמן: אם הממשלה תחליט בימים הקרובים על קיצוץ נוסף, 400 או 300 או 200 או 100 מיליון, או 50 מיליון - שנת הלימודים לא תיפתח, ללא שום קשר למה שהחליטו ארגוני המורים ולמשא ומתן על השכר שהם מקיימים.

שי לחמן: אנחנו דורשים תוספת משמעותית בתקציב החינוך.

זבולון אורלב: החלטת הממשלה היא ב5.9-.

זבולון אורלב: אנחנו מדברים עכשיו על 1.9.

שי לחמן: אני יודע.

שי לחמן: כבר העירו את תשומת ליבי.

שי לחמן: אני רוצה להבהיר חד-משמעית ושהדברים יירשמו.

שי לחמן: אנחנו תובעים מהממשלה התחייבות מפורשת - אני לא בא ודורש פגישה עם ראש הממשלה ואני לא רוצה את זה בכתב ידו, מצידי שזה יהיה שר האוצר, או שר החינוך התרבות והספורט, לא משנה מי - התחייבות שלא יהיה קיצוץ בחינוך.

שי לחמן: אם בכל זאת יהיה קיצוץ בחינוך - ההחלטה תיפול רק ב5.9- - אני מודיע בזה חד-משמעית שתלמידי ישראל לא יחזרו ללימודים אחרי ראש השנה.

שי לחמן: אני רוצה שהדברים יהיו ברורים.

שי לחמן: זאת נקודה אחת.

שי לחמן: נקודה שניה - ואני בסך הכל אדבר על שלושה נושאים, ובקצרה, אני אשתדל לקצר יותר מקודמי - תשלומי הורים.

שי לחמן: זו הרעה החולה של מערכת החינוך.

שי לחמן: אדוני השר, אני מחזיק בידי 4-3 חוזרים שקיבלנו ביום-יומיים האחרונים מוועדי הורים.

שי לחמן: אנחנו כבר מוצפים בתלונות.

שי לחמן: בית הספר התיכון צפית, מועצה איזורית יואב - סך-הכל תשלומי הורים 6,656 שקלים בשנה לתלמיד.

שי לחמן: מזה תשלום הורים - 5,250 ש"ח, ולאחר סיבסוד המועצה האיזורית - 3,540 שקלים.

שי לחמן: ההורים הוזהרו במכתב נלווה שבמידה ולא ישלמו את כל תשלומי החובה, מראש או בפריסה, ילדיהם לא יקבלו ספרי לימוד עם פתיחת שנת הלימודים.

שי לחמן: התשלומים הם יפים ונאים: טיול שנתי - תיכף נדבר על הטיולים השנתיים - וסיורים לימודיים - 711 שקלים; - -

זבולון אורלב: אין צורך לפרט.

שי לחמן: - - חינוך משלים - 1,040 שקלים; שעות הוראה נוספות - אדוני השר, אנחנו מממנים שעות הוראה נוספות של מורים במערכת.

זבולון אורלב: יש תל"ן.

שי לחמן: זה הרבה מעבר לתל"ן.

שי לחמן: יש גם שעות חינוך נוספות - 735 שקלים; עזרה לימודית ותיגבור - 210 שקלים; כלכלה - 1,920 שקלים.

קריאה: איפה בית-הספר הזה?

תשובה: במועצה איזורית יואב.

תשובה: בית-ספר צפית.

תשובה: בכפר מנחם.

ראובן ריבלין: האם זה יוזמה של המנהל?

ראובן ריבלין: אני לא מבין.

משה שיינפלד: זו יוזמה של המועצה המקומית.

שי לחמן: אין שם ועד הורים.

שי לחמן: ההורים יכולים רק להתלונן, והתלונות שלהם לא עוזרות הרבה.

ראובן ריבלין: אם זאת יוזמה מקומית של מנהל מסויים, צריך להעביר את זה למשרד החינוך, התרבות והספורט.

משה שיינפלד: ולהעביר גם אלינו.

שי לחמן: תיכף ניראה אם זה יוזמה מקומית יחידה.

רן ארז: אותו דבר יש לך בעמק חפר.

שי לחמן: בית-ספר שקד בשדה-אליהו ובית-ספר איזורי נווה-אילן: ילדי כיתות א'-ו' - 3,000 שקלים; כיתות ז'-יב' - 4,000 שקלים.

שי לחמן: עוד תוספת לתוכנית קרן קרב - 250 שקלים.

שי לחמן: ההורים החליטו שאינם מסוגלים לשלם.

שי לחמן: שנת הלימודים לא תיפתח בבית-הספר הזה.

שי לחמן: בתיכון עירוני יא' בתל-אביב - בית-ספר תיכון שמטפל בילדים חלשים - מנהל בית-הספר, אולי אני לא אנקוב בשמו, למרות שמגיע לו - אדוני השר ואדוני יושב-ראש ועדת החינוך והתרבות, הקשיבו היטב - ב26.3.1999- הוציא דרישת תשלום להורים שהיא כולה בלתי חוקית מאל"ף ועד ת"ו.

שי לחמן: ועדת החינוך לא פעלה, לא ישבו, לא דנו ולא אישרו את תשלומי ההורים לשנת הלימודים הבאה.

שי לחמן: הסכום הכולל הוא 1,115 שקלים.

שי לחמן: אם הילד לא יירשם באותה הרשמה בלתי חוקית והוריו לא ישלמו "התלמיד יאבד את זכותו לרציפות לימודים".

שי לחמן: שימו לב להגדרה של מנהל בית-ספר בישראל.

זבולון אורלב: זה בלתי חוקי.

שי לחמן: התלמיד לא יוכל לעבור מכיתה י"א ל-י"ב.

שי לחמן: אתם יודעים שבמערכת החינוך במדינת ישראל יש רק 3 הרשמות חוקיות: לגן חובה, לכיתה א' ובמעבר לחטיבה העליונה.

שי לחמן: בשאר הרמות המעבר מכיתה לכיתה הוא אוטומטי.

שי לחמן: מנהלי בתי-ספר בכל רחבי הארץ שולחים בחודשים מרץ-אפריל הודעות להורים: בואו במטותא להירשם, תביאו איתכם פנקסי צ'קים, הוראות קבע ותשלמו על חשבון השנה הבאה, בלי שהתשלומים בכלל הובאו לוועדת החינוך והתרבות של הכנסת.

שי לחמן: בית-ספר מקיף למדעים ולאומנויות - - -

זבולון אורלב: אני חושב שהצלחת להדגים את העניין.

זבולון אורלב: אין צורך בדוגמאות נוספות.

שי לחמן: אני מקבל את זה.

שי לחמן: אני עובר לסעיף הבא.

שי לחמן: מה שאני מבקש רק, אדוני השר יוסי שריד וחבר הכנסת זבולון אורלב, במטותא, בהמשך להחלטות ועדת החינוך והתרבות של הכנסת מלפני שבוע, שוועדת החינוך והתרבות של הכנסת עוד היום תקבל החלטה מפורשת שבשנת הלימודים תש"ס, הבאה עלינו לטובה, דרישות תשלום להורים בכל הארץ יתבצעו אך ורק על-פי אותו טופס תשלומים אחיד.

זבולון אורלב: החלטנו.

זבולון אורלב: אנחנו צריכים להחליט עוד פעם?

זבולון אורלב: יש כבר החלטה.

שי לחמן: יש החלטה?

שי לחמן: אז מנהלי בתי-ספר מצפצפים עליה.

זבולון אורלב: תביאו את זה לידיעתם.

זבולון אורלב: אתה תביא לידיעתי אם יהיה מקרה של הוראות בלתי חוקיות שהבאת למשרד החינוך התרבות והספורט והמשרד לא טיפל בכך.

זבולון אורלב: אני מבטיח לך, לא נהיה עם כפפות של משי.

זבולון אורלב: אבל תן להם הזדמנות לטפל בדבר הזה.

זבולון אורלב: הם לא יכולים להתייחס ולטפל אם אתה לא מביא לידיעתם.

שי לחמן: אני מוכרח להגיד לך בעניין הזה מילה טובה.

שי לחמן: אנחנו יודעים לפרגן לא פחות ממה שאנחנו יודעים למתוח ביקורת.

שי לחמן: יש במשרד החינוך, התרבות והספורט אנשים טובים.

שי לחמן: יושב כאן ד"ר יאיר סמוכה.

שי לחמן: בנושא תשלומי הורים יש בינינו שיתוף פעולה ואני בטוח שהוא יטפל בכך.

שי לחמן: אבל הוא לא יעמוד בעומס של התלונות שנתחיל לקבל עכשיו, עשרות ומאות.

שי לחמן: בשנה שעברה קיבלנו מאות תלונות של הורים על דרישות תשלום.

שי לחמן: אם לא תנקטו יוזמה ותצאו בקריאה למנהלי בתי-ספר לחדול מכך, ואם לא תדרשו לפרסם דרישות תשלום רק על-פי הטופס השגרתי - אנחנו לא נעמוד בעומס.

שי לחמן: הנושא הבא, אני אגיד רק כמה משפטים אולם מדובר בדיני נפשות, זה נושא מיבנים מסוכנים ומיפגעי בטיחות.

שי לחמן: סקר הבטיחות הארצי, שהובטח עוד על-ידי שר החינוך התרבות והספורט הקודם בחופשת הקייץ הקודמת, לא הוגשם, או לפחות לא הובא לידיעתנו.

שי לחמן: אנחנו לא יודעים עדיין מה קורה.

שי לחמן: הובטח לנו שהוא יושלם עד פתיחת שנת הלימודים.

שי לחמן: הייתי רוצה לדעת היכן זה עומד.

שי לחמן: המלצות דוח ועדת ירמי אולמרט לא מומשו במלואן.

שי לחמן: היו כמה תיקונים קוסמטיים.

שי לחמן: לרוב הרשויות הגיעו רק כספים חלקיים.

שי לחמן: מרבית המיפגעים הבטיחותיים - ואני חושב שמר שמואל אבואב יוכל לאשר זאת - לא תוקנו.

שי לחמן: התקציב של 70 מיליון שקלים - ואחר-כך הודיעו לנו שהוסיפו עוד 20 מיליון שקלים - מיועד לשיפוץ מיבנים ולתיקון מיפגעים.

שי לחמן: זה עדיין טיפה בים וזה לא מספיק.

שי לחמן: קיימים עדיין אותם מיבנים דליקים, שדיברת עליהם.

שי לחמן: עדיין רובם במיגזר הערבי.

שי לחמן: אני חושב שצריך לנקוט פעולה דחופה, שילדים לא יכנסו אליהם ולא ילמדו בהם.

שי לחמן: רבותי, מדובר בפצצות מתקתקות.

שי לחמן: כנ"ל לגבי מעבדות לימוד בחטיבות הביניים ובחטיבות העליונות.

שי לחמן: רבותי, אני רוצה שהדברים יירשמו.

שי לחמן: אם לא יינקטו צעדים דחופים ודראסטיים בעניין הזה אנחנו צפויים לאסונות, מכיוון שחומרים כימיקליים מסוכנים אינם מאוחסנים בנפרד, אין מיתקני שטיפת עיניים, אין מיתקני כיבוי-אש ואין הפרדה בין מעבדות לכיתות הלימוד.

שי לחמן: רק כשיקרה האסון הבא, חס וחלילה, אז המערכת תתעורר.

שי לחמן: תודה רבה.

זבולון אורלב: תודה רבה.

זבולון אורלב: רשות הדיבור למועצת התלמידים הארצית.

מיכל גולד: אנחנו רוצים לפתוח בזה ששוב כל שנה אנחנו חוזרים לאותו תסריט, כשאומרים: כן פותחים/ לא פותחים; הם כן יבואו/ הם לא יבואו.

מיכל גולד: גם שר החינוך התרבות והספורט הזכיר את זה.

מיכל גולד: דרך אגב, גם אנחנו מברכים את שר החינוך התרבות והספורט על המרץ שהוא מביא למשרד, גם בשבתו איתנו.

מיכל גולד: שמחתי גם לשמוע שהסתדרות המורים וארגון המורים קצת מורידים את האיום שלא לפתוח את שנת הלימודים.

מיכל גולד: אנחנו פונים גם לארגון ההורים, שאת כל מאבקי הכוח האלה לא יעשו על חשבון מבחני הבגרות שלנו, עם כל הכבוד.

מיכל גולד: זה פשוט לא במקום.

מיכל גולד: טיולים זה לא רק חווייה.

מיכל גולד: זה גם ערכים.

מיכל גולד: על זה אנחנו נגיד את דעתנו אחר-כך.

מיכל גולד: אנחנו מאוד מקווים שלא יהיו קיצוצים בתקציב.

מיכל גולד: אם יהיו קיצוצים בתקציב גם אנחנו נשקול את צעדינו.

מיכל גולד: אנחנו קוראים לכל הארגונים שיושבים פה - ארגון המורים, הסתדרות המורים, ארגון ההורים - אנחנו חייבים כולנו להתאחד, לשבת יחד ולחשוב מה עושים.

מיכל גולד: אנחנו לא ניתן לזה יד.

מיכל גולד: לא רק שלא יהיו קיצוצים, אנחנו רוצים שגם תהיה תוספת.

מיכל גולד: קיצוצים מבחינתנו בטח לא יהיו.

מיכל גולד: עוד שתי התייחסויות בתגובה לדברים שנאמרו פה על-ידי יושב-ראש ועד ההורים, מר שי לחמן, ועל-ידי יושב-ראש ועדת החינוך במרכז השלטון המקומי.

מיכל גולד: באשר למיבנים, גם אנחנו טוענים שעדיף שתלמידים לא יכנסו לכיתות מסוכנות מאשר שאנשים פה יתחילו לשבת בכל מיני ועדות חקירה.

מיכל גולד: אנחנו קוראים שלא יתנו לתלמידים להיכנס לכאלה כיתות.

מיכל גולד: ועוד התייחסות אחת לדבר שככה "נזרק" פה.

מיכל גולד: אני מדברת בתור חברה בוועדת וילנאי, בתור אזרחית ובתור נערה שרואה את מצב האלימות בקרב בני הנוער.

מיכל גולד: ועדת וילנאי לא ישבה סתם ויישום רוב המלצותיה לא דורש תקציבים.

מיכל גולד: אפשר להתחיל כבר עכשיו ליישם את ההמלצות.

מיכל גולד: אני פונה אישית לשר החינוך התרבות והספורט ומבקשת שכבר בשנה הקרובה יתחילו ליישם את המלצות ועדת וילנאי.

מיכל גולד: זה דבר חשוב ומבחינתנו הוא מאוד קריטי: כמו הסכמי שכר, כמו טיולים וכמו כל דבר אחר.

מיכל גולד: אנחנו יודעים שהמשרד נכנס לפעולה נגד האלימות בשיתוף איתנו כבר ביום הראשון של הלימודים.

מיכל גולד: מבחינתנו אלה דברים קריטיים.

מיכל גולד: את שאר הדברים בקשר לטיולים אנחנו נגיד בהמשך.

מיכל גולד: ודבר אחרון, אנחנו מבקשים בישיבות הבאות של ועדת החינוך והתרבות להמשיך לומר את דברינו.

מיכל גולד: זה מכובד לדבר בסוף אבל בגלל יתר המשתתפים, שיש פה כל מיני אנשים שכן היינו רוצים שיישמעו אותנו - - -

זבולון אורלב: שר החינוך התרבות והספורט וסגן שר החינוך התרבות והספורט שומעים אותך.

מיכל גולד: כמובן.

מיכל גולד: אבל אנחנו מבקשים להזמין אותנו לישיבות הוועדה.

זבולון אורלב: נחשוב על הדבר הזה.

זבולון אורלב: יש לנו עוד 4 דוברים, שיידברו בקצרה.

זבולון אורלב: לאחר מכן נשמע דברי סיכום ונסיים את הישיבה.

זבולון אורלב: מר יחזקאל גבאי, ארגון המנהלים.

יחזקאל גבאי: אני רוצה להגיד בשם איגוד המנהלים שיש לנו תקווה מאוד גדולה והערכה לשר החינוך התרבות והספורט החדש.

יחזקאל גבאי: אנחנו מקווים שהחינוך עולה מחדש על המסלול החיובי.

יחזקאל גבאי: עכשיו באמת הערות מאוד מאוד קצרות.

יחזקאל גבאי: נקודה ראשונה בעקבות מה שאמרה נציגת מועצת התלמידים, בצדק, לגבי דוח ועדת וילנאי.

יחזקאל גבאי: קראתי אותו ומצאתי שיש בו המון דברים שלא כולם מחייבים השקעה של הרבה כסף.

יחזקאל גבאי: אני חושב שנקודה אחת היא העיקרית.

יחזקאל גבאי: אני חושב שרוב המנהלים והמורים יסכימו לכך שבבית-ספר של מאות תלמידים בעיית האלימות האמיתית היא של 4-3 ילדים שמדביקים לפעמים הרבה מאוד אחרים.

יחזקאל גבאי: טיפול ב4-3- האלה בדרך הנכונה - ואני יודע את הבעיה, כשמצד אחד כל ילד הוא עולם ומלואו, ומצד שני נמצאת טובת הכלל - אני חושב שאם משרד החינוך התרבות והספורט יקדיש לזה תשומת לב, איך מטפלים ב4-3- ילדים מתוך 300 או 400 ילדים, אנחנו נוכל להוריד את רמת האלימות בצורה מאוד משמעותית.

יחזקאל גבאי: אני חושב שאפשר לעשות את זה באמת כמעט בלי משאבים נוספים.

יובל שטייניץ: אני רוצה להצטרף להערה החשובה הזאת.

ראובן ריבלין: יש לי שאלה אל מר יחזקאל גבאי.

ראובן ריבלין: אנחנו נתקלים מפעם לפעם ביוזמה מקומית של מנהל כזה או אחר, שהוא למעשה המפקד בשטח.

ראובן ריבלין: כאשר כל החוזרים וההוראות באים לידי המנהל הוא מחליט אם לקיימם או לא, כאשר הפרשנות היא כזאת או אחרת.

ראובן ריבלין: מה ההתייחסות של האיגוד שלכם לגבי הנושאים האלה?

ראובן ריבלין: האם יש לכם אפשרות להפעיל משמעת כלפי מנהל סורר?

שאול יהלום: יכולים להוריד אותו לדרגת מורה ...

יחזקאל גבאי: מנהל הוא עובד של רשות, הוא עובד מדינה.

יחזקאל גבאי: המדינה צריכה לטפל בו.

יחזקאל גבאי: אנחנו כמובן מוכנים למחות נגד המנהלים, ואנחנו עושים את זה.

יחזקאל גבאי: אין לנו שום סמכות חוקית.

יחזקאל גבאי: אני לא יכול לענות על זה.

יהודית נאות: אפשר גם לכתוב מכתב.

ראובן ריבלין: בתור מה אתה יושב פה?

יחזקאל גבאי: נציג המנהלים.

ראובן ריבלין: זאת אומרת שיש לכם נציגות, יש לכם גוף.

ראובן ריבלין: אם אתה אומר שאין לך סמכות אז למה לנו לשמוע אותך?

ראובן ריבלין: אני שמח לשמוע אותך, בוא אלי היום אחר-הצהרים הביתה, אני בטוח שאתה תיהנה.

ראובן ריבלין: אבל אם אתה יושב פה, אתה יושב בתור נציג.

יחזקאל גבאי: אין לי סמכות להעניש מנהלים.

זבולון אורלב: חבר הכנסת ריבלין, הוא אומר את שלו.

זבולון אורלב: אין לו סמכות להעניש מנהלים.

זבולון אורלב: אני לא אומר שאני מסכים איתו.

שאול יהלום: חבר הכנסת ריבלין פעיל בלשכת עורכי-הדין והם רגילים לכללי האתיקה של הלשכה.

זבולון אורלב: עדיין אין אתיקה לעובדי ההוראה.

זבולון אורלב: אני מפנה אותך לוועדת עציוני.

יחזקאל גבאי: נקודה אחרת מופנית לוועד ההורים הארצי.

יחזקאל גבאי: בסך הכל אנחנו רוצים לקדם את החינוך מכל הבחינות.

יחזקאל גבאי: אני מקבל את העניין הבעייתי שהעליתם באשר לתשלומי הורים אבל זה משחק נגד ההורים עצמם.

יחזקאל גבאי: זאת אומרת, אם תגידו: בואו לא ניתן תשלומי הורים - זה יוריד את רמת החינוך בצורה מאוד משמעותית.

יחזקאל גבאי: היום כמעט כל תשלומי ההורים מופנים להצגות, להרצאות, למופעים וכן הלאה, שזה מאוד חשוב.

יחזקאל גבאי: אפשר להכניס אותנו לסד.

יחזקאל גבאי: גם לי הרבה יותר נוח כמנהל להגיד: בואו לא ניקח תשלומי הורים ולא ניתן העשרה, ניתן רק את שעות ההוראה.

יחזקאל גבאי: צריך לקחת את זה בחשבון.

זבולון אורלב: תודה רבה.

זבולון אורלב: רשות הדיבור למר שי בלומנטל, נציג החינוך הדתי בארגון ההורים הארצי.

שי בלומנטל: הערה קצרה בנושא של הקיצוצים, לאו דווקא לשנת התקציב הבאה אלא לשנת הלימודים הנוכחית.

שי בלומנטל: בפגישה שלנו עם שר החינוך התרבות והספורט הבענו בפניו את החשש שלנו שהחינוך, גם הממלכתי וגם הממלכתי-דתי, יחסר את הכוחות להתמודד מול רשתות חינוך אחרות.

שי בלומנטל: הובטח לנו שייעשה מאמץ ויחוזק גם החינוך הממלכתי ובוודאי החינוך הממלכתי-דתי, שעומד בראש המאבק נגד רשתות אחרות, כדי שיוכלו להתמודד בצורה שווה.

שי בלומנטל: בפועל לא רק שהוא לא חוזק אלא נתבשרנו בשבועות האחרונים על מכה קשה מאוד של קיצוץ מעל ל4,000- שעות בנושאים המהותיים והמרכזיים של החינוך הדתי - מה שסגן שר החינוך התרבות והספורט אמר בראשית דבריו - שעות רבנים, שעות הפרדה.

שי בלומנטל: זה לא שעות אקסטרה.

שי בלומנטל: זה שעות של מהות.

שי בלומנטל: ההורים לא יכולים להתפשר על הדברים האלה.

שי בלומנטל: יש שתי אפשרויות.

שי בלומנטל: או שנטל התשלומים על ההורים יגדל, כי הורים לא יוותרו על זה וייאלצו לשלם מכספם; או שהם ייאלצו לעבור למוסדות אחרים, ששם הדברים ניתנים ללא תשלום.

שי בלומנטל: לכן אני חושב שצריך להקדיש מחשבה נוספת ולקחת את השמיכה מהראש, מהרגל, מהיד, להעביר אותה ולכסות גם את הנושאים האלה.

שי בלומנטל: תודה.

זבולון אורלב: תודה רבה על התמצות.

זבולון אורלב: תעביר בבקשה את המיקרופון לד"ר יצחק קדמן.

יצחק קדמן: אני רוצה לומר שאני יוצא בתחושה עגומה מאוד מהדיון שקיימנו פה היום, מסיבה אחת.

יצחק קדמן: בקרב הזה האוצר כבר ניצח.

יצחק קדמן: במקום שאנחנו נקיים דיון ערב פתיחת שנת הלימודים שיהיו בו בשורות על דברים חדשים, תוספות ובשורות חיוביות למערכת החינוך, אנחנו נכנסנו, באדיבותו של משרד האוצר, למגננה אחת גדולה, שתהיה בעקבותיה ובעקבות סיפור מעשה העז רווחה גדולה מאוד אם יתברר בסוף שהצלחנו הצלחה "מסחררת", שבמשרד החינוך התרבות והספורט יהיה קיצוץ רק של 1% ובשאר משרדי הממשלה של 2%.

יצחק קדמן: אני חושב שאסור לנו להיכנס למשחק הזה, שהאוצר בצורה מאוד מתוכננת הכניס את כולנו אליו.

יצחק קדמן: יוציאו את העז וננשום לרווחה.

יצחק קדמן: האם הבשורה הגדולה שתצא מפה היא שלא יהיה תלמיד שיישב במיבנה שהוא דליק?

יצחק קדמן: או שהבשורה צריכה להיות שתלמידים יישבו במיבנים - לא שהם לא דליקים, אלא במיבנים שראויים למגורי אדם ושאפשר ללמוד בהם?

יצחק קדמן: אנחנו לא היינו מסכימים בשום פנים ואופן לשלוח את הילדים שלנו למקומות שאילו היו מקומות העבודה שלנו לא היינו מוכנים לעבוד שם.

יצחק קדמן: לא בגלל שהם לא דליקים.

יצחק קדמן: בגלל שהם לא מכבדים את כבוד האדם של התלמיד.

יצחק קדמן: ואילו אנחנו היום, כולנו, נכנסנו למגננה שלא יקצצו.

יצחק קדמן: אני קורא לך, אדוני היושב-ראש, ובהזדמנות זאת גם לך, אדוני שר החינוך התרבות והספורט, לא לדבר על מאבק נגד קיצוץ אלא על מאבק - ויש במדינת ישראל כסף, מי שרוצה אני מוכן לתת לו תפריטים מהיכן לקחת - לדבר אך ורק על תוספת שתכבד את מערכת החינוך.

יצחק קדמן: אני פונה ליושב-ראש הוועדה, לחברי הכנסת שנמצאים פה וגם לאדוני שר החינוך התרבות והספורט.

יצחק קדמן: אני קורא לכם לצאת ערב פתיחת שנת הלימודים גם בבשורה חיובית.

יצחק קדמן: הבאתי את הדברים כבר לידיעתכם.

יצחק קדמן: אני קורא לכך שבמדינת ישראל על סף שנת ה2000- ישונה חוק לימוד חובה וייקבע שלימוד חובה הוא 12 כיתות לימוד.

יצחק קדמן: זה בושה וחרפה שעל סף המילניום הנורמה שאנחנו מעבירים בחוק במדינת ישראל היא שניתן להסתפק ב10- שנות לימוד.

יצחק קדמן: זה לא יכול להיות.

יצחק קדמן: בואו ניקבע נורמה - לימוד חובה א'-י"ב.

יצחק קדמן: זה לא עולה כסף.

זבולון אורלב: רשות הדיבור לרב איתן שקלי מתל"י שביקש רשות דיבור.

זבולון אורלב: יש לך 2 דקות.

איתן שקלי: מאחר ואני מבין שסדר היום של הוועדה היה כבד וארוך מאוד, יש לי שתי בקשות לפורום המכובד הזה.

איתן שקלי: מערכת תל"י היום מייצגת 70 בתי-ספר, שזה קצת פחות מ2%- ממערכת החינוך.

איתן שקלי: כתוצאה מכך איננה ידועה ואיננה זוכה לטיפול הראוי משום גורם מערכתי רציני.

איתן שקלי: אני מבין היום את המצב, לקראת פתיחת שנת הלימודים והלחצים העומדים על המערכת, שזה לא הזמן והעיתוי להעלות את כל הבעיות שלנו.

איתן שקלי: לכן אני בא בשתי בקשות.

איתן שקלי: הראשונה, שוועדת החינוך והתרבות הנכבדה תקדיש לנושא של תל"י דיון ראוי לשמו, בזמן ובעיתוי המכבדים את המערכת.

איתן שקלי: ודבר שני, לאור הפגיעה הקשה שהמערכת הזאת עומדת לספוג עם פתיחת שנת הלימודים, עם קיצוץ של עשרות אחוזים בשעות המעטות שהיא מקבלת ממשרד החינוך התרבות והספורט, עם סגירת כיתות בשל הנחיות ביורוקרטיות בלתי נסבלות, אני מבקש דבר אחד מהפורום הזה ומכבוד השר.

איתן שקלי: אם תוכל לצאת הוראה שעד אשר השר יוכל להתפנות לעסוק בנושא הזה ועד אשר ועדת החינוך והתרבות תוכל לדון בנושא, תצא הוראה שלא תיסגר שום כיתת תל"י ולא תקוצץ שום שעה מעשרות השעות הקטנות שהמערכת הזו מקבלת.

איתן שקלי: עד אשר הנושא יטופל ויובא לדיון רציני במערכת.

איתן שקלי: לא יתכן שהמערכת הזאת תסבול מהחלטות שרירותיות של פקידים, שיהיו הבכירים ביותר, במשרד החינוך התרבות והספורט.

זבולון אורלב: תודה רבה.

זבולון אורלב: רשות הדיבור, אחרונה חביבה, לגברת נטור מ"שתיל".

ראונק נטור: הועלו כאן מספר בעיות קשות בכל התחומים ובכל המיגזרים.

ראונק נטור: אבל אני רוצה להפנות תשומת לבכם לאחת הבעיות הכי קשות לדעתי, היא בעיית החינוך המיוחד בחברה הערבית.

ראונק נטור: אנחנו מדברים על אוכלוסיית ילדים בעלי צרכים מיוחדים, שהיא האוכלוסיה הכי קשה בין הקשים; ועל חוק חינוך, שהיה אמור להיות מיושם בשנת 1998 ועד היום הוא לא מיושם בחברה הערבית.

ראונק נטור: אני מדברת על מחסורים בכל הרמות.

ראונק נטור: ב160- תקנים לפסיכולוגים, מה שפוגע באיתור ואיבחון הילדים; ב21- שעות הוראה; ב145- כיתות; ב205- מרפאים בדיבור - שירות הניתן על-ידי מרפאים בדיבור רוסיים.

ראונק נטור: יש לי שתי בקשות לסיכום.

ראונק נטור: אני רוצה תשובה לילדים האלה, מה מתכוון משרד החינוך התרבות והספורט ושר החינוך התרבות והספורט לעשות בפתיחת שנת הלימודים ב1.9- על מנת לספק את הצרכים האלה ולענות עליהם?

ראונק נטור: שנית, אני פונה לכבוד יושב-ראש הוועדה בבקשה לערוך דיון מיוחד בנושא הזה, שהוא נושא מאוד קשה.

ראונק נטור: תודה רבה.

יובל שטייניץ: יש לי משפט אחד קצר שמחולק ל3-.

יובל שטייניץ: קודם כל לשאלה של ד"ר קדמן, אני רוצה לומר לך, יש כסף, אתה צודק.

יובל שטייניץ: רק לפני כמה ימים הממשלה קיבלה החלטה פרוטקציוניסטית על הקצאת 50 מיליון שקל לשיפוץ בתי-מלון ברמה גבוהה.

יובל שטייניץ: יש כסף ואני מציע גם לשר החינוך התרבות והספורט להאיר את הנקודה הזאת.

יובל שטייניץ: דבר שני, לגבי מה שנאמר פה על תל"י : אני הצעתי, נדמה לי שגם על דעתך, להוסיף כאן סעיף, בהחלטה שנקבל היום, בנושא הזה.

יובל שטייניץ: ודבר שלישי ואחרון, צויירה פה תמונה מחרידה לגבי כל מה שקורה במיגזר הערבי.

יובל שטייניץ: אני רוצה להציע לכבוד השר לטפל בעניין זה.

יובל שטייניץ: אני חושב שעל זה תהיה תפארתו, אם הוא יצליח בזה.

יובל שטייניץ: אני רוצה גם להציע שאנחנו בהחלטה נוסיף סעיף הקורא ליצור לא סתם תוכנית חומש אלא תוכנית למהפיכה דרמטית בחינוך במיגזר הערבי, לפני הכל, כי זה לדעתי בנפשה של מדינת ישראל.

יובל שטייניץ: גם אנחנו לא עשינו בזה מספיק, אנחנו וכל הממשלות הקודמות.

יובל שטייניץ: תודה רבה.

שמחה שניאור: זה תמונה לא נכונה.

שמחה שניאור: בכל התחומים יש שיפור גדול מאוד במיגזר הערבי.

יובל שטייניץ: שעדיין רחוק מאוד מלהספיק.

זבולון אורלב: רשות הדיבור לדברי סיכום לשר החינוך התרבות והספורט.

זבולון אורלב: בתום דבריו חבר הכנסת ראובן ריבלין ינהל הצבעה בעניין מחירי טיולים.

יוסי שריד: ישבתי, הקשבתי ושמעתי את כל הדברים.

זבולון אורלב: אני משבח על הסבלנות הרבה שלך.

יוסי שריד: זה לא עניין של סבלנות.

יוסי שריד: הדברים עניינו אותי והקשבתי בקשב רב.

יוסי שריד: לא אוכל להתייחס לכל הנושאים.

יוסי שריד: עלו פה גם שאלות שהן שאלות נכבדות אבל בכל זאת הן גם שאלות פרטניות.

יוסי שריד: עליהן אני לא בטוח שאני יכול עכשיו להשיב.

יוסי שריד: בוודאי נקיים עליהן דיונים בהמשך הזמן.

יוסי שריד: קודם כל, בכל הכבוד לכל החברים, ובעיקר לחבר הכנסת יובל שטייניץ, אני בתפקידי השונים ניהלתי מדיניות - וזה לא בגדר של הצהרות אלא בפועל - של העדפה מתקנת כלפי המיגזר הערבי.

יוסי שריד: אני לא זקוק להמרצה בעניין זה.

יוסי שריד: יש בארץ עמותה שנקראת "עמותת סיכוי".

יוסי שריד: זאת עמותה בלתי תלוייה שבודקת כל שנה את ה-performance של משרדי הממשלה כלפי המיגזר הערבי.

יוסי שריד: בכל שנותי כשר - לא יותר מדי שנים - המשרד שאני עמדתי בראשו היה המשרד שקיבל את הציון הגבוה ביותר.

יוסי שריד: כשנכנסתי למשרד החינוך התרבות והספורט הודעתי שמדיניות ההעדפה המתקנת, שלה אנחנו מחוייבים, והייתי אומר כמעט במרכאות - לא צריך לקחת את זה יותר מדי ברצינות - כמעט המצאנו אותה, מדיניות ההעדפה המתקנת תונהג במשרד החינוך התרבות והספורט.

יוסי שריד: כל ההחלטות שנתקבלו עד לרגע זה במשרד החינוך התרבות והספורט מונחות על-ידי העיקרון הזה של העדפה מתקנת.

יוסי שריד: זאת אומרת שבכל ההחלטות שנפלו עד עכשיו במשרד החינוך התרבות והספורט האוכלוסיה של אזרחי המדינה הערבים מקבלת לא רק על-פי השיעור היחסי שלהם באוכלוסיה אלא מעבר לזה.

יוסי שריד: הודעתי קודם ואני מודיע גם עכשיו שישבו על המדוכה ועדות שהתאפיינו בוודאי על-ידי רצון טוב כלפי האזרחים הערבים.

יוסי שריד: דרך אגב, אנחנו לא עושים להם שום טובה, כמו שאנחנו לא עושים טובה לאף אחד.

יוסי שריד: אנחנו לכל היותר עושים טובה לעצמנו כאשר אנחנו חותרים להגיע למצב שמדינת ישראל לא תקיים בתוכה יותר מסוג אזרחות אחד.

יוסי שריד: לכן אף אחד לא עושה טובות לאף אחד.

יוסי שריד: זו המדיניות שכבר התחילה לפעול במשרד החינוך התרבות והספורט ואני מקווה שעל-פי המשאבים שיהיו ברשותנו תקבל תנופה נוספת.

יוסי שריד: אני אדם למוד מאבקים.

יוסי שריד: יותר מכל האנשים שיושבים כאן בחדר ניהלתי מאבקים בחיי.

יוסי שריד: אני מבקש את סליחתו של ד"ר יצחק קדמן אולם אני לא מציע לפתוח מאבקים ברוח של תבוסתנות.

יוסי שריד: ניהלתי יותר מאבקים בחיי מכפי שמישהו ניהל.

יוסי שריד: בדרך כלל הם אפילו עלו די יפה.

יוסי שריד: אסור לפתוח ברוח של תבוסתנות.

יוסי שריד: אף אחד לא דוחק אותנו לפינה.

יוסי שריד: אנשי האוצר הם לא עד כדי כך מתוחכמים שהם מסובבים אותנו על האצבע.

יוסי שריד: תאמין לי, מסובבים אותם עכשיו על האצבע, אתה לא יודע כמה.

יוסי שריד: מה שהם שמעו בימים האחרונים עוד לא שמעה שיפחה על הים, ואפילו אם השיפחה הזו עובדת במשרד האוצר.

יוסי שריד: הם בכלל לא רגילים בנוסח הזה.

יוסי שריד: אני תוהה לפעמים כשאני משתתף בישיבות האם אני משתתף באותה ישיבה של הדובר.

יוסי שריד: בעל כורחי אני מגיע למסקנה שכן כניראה, כי הישיבה הזו שבה אנחנו משתתפים, בה אנחנו משתתפים.

יוסי שריד: בראשית דברי, אדוני הנכבד, אמרתי שלא מדובר על מניעת קיצוץ אלא מדובר על תוספת - אני מצטט את עצמי, מידה מגונה לכשעצמה.

יוסי שריד: דיברתי על תוספת משמעותית לתקציב החינוך בכמה וכמה מהנושאים שעומדים על סדר היום.

יוסי שריד: מר שמואל אבואב מנה את חלקם ויש נושאים אחרים שלא מנינו.

יוסי שריד: ולכן, מכיוון שאתה ואני ישבנו באותה ישיבה, אז מי שתובע תוספת משמעותית ולא הוצאת העז זה שר החינוך התרבות והספורט, שאני מכיר אותו באופן אישי, דרך אגב.

יוסי שריד: לכן אין צורך לפתוח בתבוסתנות, להגיד שהם כבר ניצחו ושאנחנו נסתפק בהוצאת העז.

יוסי שריד: הרי את העז הזאת גירשנו ב5- הדקות הראשונות של הדיון הזה.

יוסי שריד: תבוסתנות לא מוסיפה למאבק ציבורי, על-פי נסיוני ארוך השנים.

יוסי שריד: וחוץ מזה, חבר'ה, לא צריך גם לצייר איזשהו demon של אנשי האוצר.

יוסי שריד: בסך הכל הם מאוד מודאגים.

יוסי שריד: הם יודעים שהם לא יוכלו להעביר את מה שהם רוצים להעביר בממשלה.

יוסי שריד: אני רוצה להיות זהיר בעניין הזה.

יוסי שריד: הם יודעים שהם לא יוכלו לצאת מן הדיון בממשלה וכל תאוותם בידם.

יוסי שריד: ספק אם ייצאו וחצי תאוותם בידם.

יוסי שריד: לגבי החינוך אני לא יכול לומר עכשיו דבר מוחלט, כי זה יהיה לא רציני מצידי, ובוודאי אני לא מוסמך לומר דברים בשם הממשלה.

יוסי שריד: יושבים שם 23 שרים וכל אחד מחליט כפי שהוא מחליט.

יוסי שריד: אבל אין שום מקום לומר שאנחנו במגננה או שכבר יש פה עז ושהאוצר כבר ניצח.

יוסי שריד: אגב, הם ישמחו מאוד לשמוע את זה.

יוסי שריד: אם אתה יכול לצלצל להם אחרי הישיבה מאוד תעודד את רוחם כי נדמה לי שהם קצת נמוכי רוח בימים האחרונים.

יוסי שריד: אני רוצה לומר משהו לעניין דוח מתן וילנאי.

יוסי שריד: גברת מיכל גולד ומר יחזקאל גבאי דיברו על כך ואני מסכים איתם לחלוטין.

יוסי שריד: לצערי הפירסומים בעניין זה לא היו מדוייקים.

יוסי שריד: ועדת וילנאי הציגה המלצות מסוגים שונים.

יוסי שריד: יש סוג אחד שמחייב הוצאות כספיות גבוהות למדי, שהוערכו על-ידי אנשים יודעי דבר - כמובן שהכל במערכת החינוך, שהיא מערכת גדולה, הוא במושגים של מיליארדים - ב2.5- מיליארד שקלים.

יוסי שריד: במקום אחד לפחות ראיתי את עצמי מצוטט כאילו אני אמרתי שאם לא יהיו 2.5 מיליארד שקל אז אנחנו בכלל לא נטפל בנושא האלימות בשנה הבאה.

יוסי שריד: לא מיני ולא מקצתי, לא דובים ולא יער.

יוסי שריד: משרד החינוך התרבות והספורט נערך במלוא התכונה להעמיד את נושא המאבק באלימות כנושא מרכזי על סדר היום של מערכת החינוך ושל הקהילה.

יוסי שריד: כל הגורמים הנוגעים בדבר יהיו שותפים במאבק הזה.

יוסי שריד: אמרתי, ואני חוזר ואומר, לא חלילה כדי לגלגל אחריות - תיכף אני אומר משהו בעניין האחריות - המנהל הוא הקברניט וכל הקהילה חייבת לשתף איתו פעולה.

יוסי שריד: קהילה זה הורים, אבות ואמהות; קהילה זה נציגי ציבור בקהילה; וכמובן מורים ומורות, אין בכלל שום ויכוח על כך.

יוסי שריד: יש לי אמון רב בתלמידים.

יוסי שריד: עם כל הכבוד שכולנו רוחשים לעצמנו, ההשפעה של המנהלים על בית-הספר היא יותר גדולה לפי דעתי מההשפעה של כולם ביחד.

יוסי שריד: נעשה כמיטב יכולתנו כולנו יחד.

יוסי שריד: אני רוצה לומר דבר מה לעניין האחריות.

יוסי שריד: שמעתי על המכתבים האלה.

יוסי שריד: כך זה במנגנונים גדולים, במערכות גדולות, כשכל אחד קם בבוקר וכותב מכתב.

יוסי שריד: אני לא יודע מי אמר לו לכתוב את המכתב, למה הוא כתב אותו.

יוסי שריד: אלה רק מכתבים.

יוסי שריד: אתה יודע, מכתבים זה הובי.

יוסי שריד: המכתבים האלה לא נכתבו, ככל שידוע לי, על דעת משרד החינוך התרבות והספורט.

יוסי שריד: גם המנכ"לית לא ידעה על המכתב.

יוסי שריד: אנשים בוודאי בעלי רצון טוב חשבו שזה מה שמתחייב לפי דעתם.

ראובן ריבלין: אדוני השר, המכתבים משמשים כיסוי תחת.

יוסי שריד: זה לא נכתב על דעתנו.

יוסי שריד: כל העיסוק הזה בנושא האחריות הוא עיסוק בעירבון מאוד מוגבל.

יוסי שריד: חברות וחברים, עד כמה שאני מכיר את מושג האחריות, אף אחד, גם אם הוא רוצה, לא יכול לגלגל את האחריות.

יוסי שריד: אתן דוגמא משלנו.

יוסי שריד: למה לי לקחת דוגמאות ממישהו אחר?

יוסי שריד: אחר-כך אפשר כמובן להשליך גם על אחרים.

יוסי שריד: נניח שאני רוצה לגלגל אחריות - זה טבע אנושי.

יוסי שריד: כניראה שכולנו בני אדם ולא מלאכים, וגם מלאכים זה כבר לא מה שהיה פעם, אז יש כניראה טבע אנושי כזה, שאתה רוצה לגלגל ממך אחריות.

יוסי שריד: אם אני ארצה לגלגל ממני אחריות, האם אני אצליח?

יוסי שריד: האם אני אוכל?

יוסי שריד: האם מישהו ייתן לי לגלגל את האחריות?

יוסי שריד: ואם אני מגלגל את האחריות האם האחריות מתגלגלת?

יוסי שריד: אם אני מגלגל את האחריות, מישהו אוסף את האחריות הזאת ומאמץ אותה אל חיקו?

יוסי שריד: מישהו מתנדב לקבל ממני את האחריות?

יוסי שריד: הרי זה ויכוח לגמרי ערטילאי.

יוסי שריד: נניח חס וחלילה, חלילה וחס, שייקרה אסון.

יוסי שריד: האם אז ראש הרשות המקומית יוכל לגלגל את האחריות?

יוסי שריד: האם מישהו יתנדב לקבל את האחריות?

יוסי שריד: בגלל זה אני אומר - אנחנו בתוך האחריות.

יוסי שריד: אף אחד לא מגלגל שום אחריות לאף אחד.

יוסי שריד: אנחנו אחראים.

יוסי שריד: אני מעריך שאולי הכוונה של הכותבים - אגב, אין לי מושג מי כתב - אבל אני מעריך שכוונתם שצריך אולי לקראת שנת הלימודים לפקוח יותר עין, להשגיח, לראות אם יש עוד משהו שאפשר לתקן.

יוסי שריד: אני לא נותן את האחריות לאף אחד כי אף אחד לא ייקח אותה וזה גם לא יעזור לי ולא יועיל לי.

יוסי שריד: לדעתי זה ויכוח קצת מיותר.

יוסי שריד: הדבר האחרון שאני רוצה לומר הוא לעניין ההשבתה.

יוסי שריד: הדברים שנאמרו כאן במהלך הישיבה בעיני היו דברים חשובים מאוד ונאמרו מתוך דאגה גדולה למערכת החינוך וגם מתוך אחריות.

יוסי שריד: היום יש לי פגישה עם הסתדרות המורים אבל אני אפגש, על-פי מה שכבר נקבע, עם ארגוני המורים בימים הקרובים - קרוב לוודאי ביום ראשון.

יוסי שריד: אני אשמע את מה שהם ירצו לומר בעקבות הדיונים שייתקיימו אצלם היום, מחר ומחרתיים והם ישמעו מה קרה אצלנו בימים האחרונים.

יוסי שריד: אני חוזר על מה שאמרתי בראשית הדברים, אני לא יכול להתחייב על שום דבר.

יוסי שריד: יש לי טבע, שאני לא מתחייב לשום דבר שאני לא בטוח שאני יכול לקיים אותו.

יוסי שריד: אבל אני חוזר ואומר כי אני חושב שזה חשוב, יש לי יסוד להאמין ששנת הלימודים תיפתח כסידרה.

יוסי שריד: גם בעניין הזה אני לא מציע לעצמנו להתחרות באחריות, מי יותר אחראי, מי פחות אחראי.

יוסי שריד: כל מי שישב כאן

יוסי שריד: בוודאי יודע מה אחריותו וגם הוא לא יוכל להתנער ממנה, גם אם הוא ירצה.

יוסי שריד: אני מאמין ששנת הלימודים תיפתח כתיקנה.

יוסי שריד: אנחנו בעיצומו של המאבק.

יוסי שריד: אנחנו שותפים במאבק הזה.

יוסי שריד: אני מעריך שקודם כל הוא יהיה מעניין.

יוסי שריד: יכול להיות שאתם עוד לא יודעים כמה מעניין המאבק הזה יהיה.

יוסי שריד: מעניין זה חשוב.

יוסי שריד: ואם הוא גם יגמר טוב אז הוא גם יהיה מעניין והוא גם יהיה מועיל.

יוסי שריד: אני מאוד מודה לכם.

יוסי שריד: תודה רבה.

זבולון אורלב: תודה רבה.

זבולון אורלב: אני רוצה לקרוא את הצעת ההחלטה שלנו, שאני העברתי בין חברי הוועדה והשתדלנו לעשות אינטגרציה של כל ההערות.

זבולון אורלב: א) ועדת החינוך והתרבות מברכת את מיליון וחצי תלמידי ישראל ואת רבבות עובדי ההוראה ומאחלת להם שנת לימודים פוריה, בטוחה ומוצלחת.

זבולון אורלב: וכן הוועדה מברכת את משרד החינוך התרבות והספורט, ובראשו השר, סגן השר והמנכ"לית, הפועלים כראוי להשגת מטרה זו.

זבולון אורלב: ב) מתוך דאגה ללימודיהם וחינוכם של ילדי ישראל וראיית טובתם בעדיפות ראשונה במעלה, קובעת הוועדה שיש צורך וחובה ששנת הלימודים התש"ס תפתח כתקנה וכסדרה, בחגיגיות ובבטיחות, וקוראת לכל גורמי החינוך: משרד החינוך התרבות והספורט, ארגוני המורים, מרכז השלטון המקומי, ארגון ההורים הארצי ומועצת התלמידים והנוער הארצית ולכל יתר ארגוני החינוך הוולונטריים, וביניהם ועדי הורים מקומיים ורשויות מקומיות, להסיר לאלתר את כל הספקות והתנאים לפתיחת שנת הלימודים.

זבולון אורלב: ג) הוועדה משוכנעת שמערכת החינוך זקוקה באופן מיידי לתיגבור ותוספת משאבים כדי להבטיח רמת לימודים וחינוך סבירים וכן שיפור מעמד המורים.

זבולון אורלב: לכן, אין כל מקום ואפשרות לקיצוץ בתקציב החינוך.

זבולון אורלב: חברי הוועדה יפעלו באמצעים פרלמנטריים וציבוריים כדי לסכל החלטה על קיצוץ בחינוך, אם וכאשר תתקבל החלטת ממשלה שכזו, וכן יפעלו להגדיל את תקציב החינוך.

זבולון אורלב: ד) הוועדה מחליטה להנחות את משרד החינוך התרבות והספורט ואת מרכז השלטון המקומי לא להכניס תלמידים למבנים מסוכנים, במידה ויש כאלה, ולהפנות אותם לאתרי למידה חלופיים זמניים עד לתיקון הליקויים הבטיחותיים.

זבולון אורלב: הוועדה תובעת ממשרד החינוך להציג לפני הוועדה תכנית לפתרון בעיות הבטיחות וכן תכנית לעמידה בתקנים של רעידות אדמה.

זבולון אורלב: ה) הוועדה תובעת ממשרד החינוך התרבות והספורט לדאוג להחזר כל שעות ההוראה בהיקף שלא יפחת משנת הלימודים התשנ"ט ולמנוע כל קיצוץ שהוא בשעות ההוראה.

זבולון אורלב: ו) הוועדה רושמת לפניה בסיפוק את דיווח משרד החינוך התרבות והספורט ומרכז השלטון המקומי ואת הודעותיהם בדבר הסדר מוסכם להסעות תלמידים.

זבולון אורלב: כך הודיע לי שר החינוך התרבות והספורט ואני מוסר את ההודעה הזאת כעת גם לכם.

זבולון אורלב: הוא גם רמז על כך בדבריו.

זבולון אורלב: ז) הוועדה מברכת את משרד החינוך התרבות והספורט שהודיע על מדיניות של העדפה מתקנת כלפי מגזרי אוכלוסיה הזכאים לכך, כגון: המגזר הערבי, החינוך המיוחד, תלמידים עולים ועוד.

שמואל הלפרט: אני מבקש להוסיף גם את המגזר החרדי.

זבולון אורלב: כן, בבקשה.

זבולון אורלב: נוסיף גם את כל ההערות שנשמעו.

זבולון אורלב: אני מבקש לערוך הצבעה על ההצעה בכללותה.

יובל שטייניץ: אולי אפשר להצביע לפי הסעיפים?

יובל שטייניץ: אני לא שלם עם כל הסעיפים ולא אוכל להצביע בעד.

זבולון אורלב: אני לא מציע עכשיו לעשות הפרדה כזאת.

זבולון אורלב: הצבעה על הצעת ההחלטה בעד - רוב נגד - 1 ההצעה נתקבלה.

זבולון אורלב: אני מבקש מחברי, חבר הכנסת ראובן ריבלין, לנהל את המשך הדיון בנושא מחירי הטיולים.

זבולון אורלב: אני חוזר על הודעתי.

זבולון אורלב: עקב בעיות אתיקה, בשל היותי חבר מועצת החברה להגנת הטבע, אינני יכול להשתתף בישיבה הזאת.

יהודית נאות: מה הוא ההסדר שהגיעו אליו לגבי ההסעות?

זבולון אורלב: בישיבה ההיא, המפורסמת, הודיע לנו מרכז השלטון המקומי שלא תהיינה הסעות אולם עכשיו הודיע לנו מרכז השלטון המקומי שהעניין הוסדר, שתהיינה הסעות.

זבולון אורלב: נקודה.

זבולון אורלב: אישור תשלומי הורים - טיולים

ראובן ריבלין: רבותי, אני מבקש מכל מי שלא משתתף בדיון לנהל את הוויכוחים שלו בחוץ.

ראובן ריבלין: אני מבין שנותרה לנו פה מחלוקת אחת, בדבר תשלום הדרכה.

ראובן ריבלין: בתשלום עבור הדרכה של מורה חיילת יש לנו הפרש שבין 40 ל34-, ו53- לעומת 61.

ראובן ריבלין: האם זו המחלוקת כרגע?

ראובן ריבלין: אנחנו ניסינו להגיע עד כמה שאפשר להבנה.

ראובן ריבלין: מנכ"ל משרד החינוך התרבות והספורט הבהירה לוועדה - - - אני מבקש שיהיה שקט.

שי לחמן: אומר שני משפטים ואמסור את רשות הדיבור לחברי, מר משה שיינפלד.

שי לחמן: דנו על הטבלה והגענו פחות או יותר להסכמה ולהבנה לגבי מרבית הטיולים.

שי לחמן: אדוני יושב-ראש הישיבה, אני רוצה לבשר שאנחנו כארגון ההורים הארצי הצענו להעלות את תעריפי ההסעות כדי להתאים אותם למציאות בשטח.

שי לחמן: זאת אומרת, זה לא שאנחנו כל הזמן לוחצים להוזיל כלפי מטה.

שי לחמן: אנחנו יודעים מה קורה ואנחנו רוצים שהטיולים ייצאו בשלום לדרכם בשנת הלימודים הבאה.

שי לחמן: אנחנו הצענו אפילו להעלות, וכך זה נעשה, את מחירי ההסעות.

שי לחמן: הדבר היחיד שעומד כרגע על הפרק, רק זה סלע המחלוקת, זה הדרכה בלבד.

משה שיינפלד: אנחנו הפרדנו - גם זה לא היה קיים קודם, לפני הישיבה הנוכחית - בין הדרכה של מורה חיילת לבין מדריך מקצועי.

משה שיינפלד: מה שהציגו פה זה מורה חיילת ועם כל הכבוד, מורות חיילות לא תדרכנה 1.5 מיליון תלמידים.

משה שיינפלד: זאת היתה ההפרדה הראשונה שאנחנו הכנסנו.

משה שיינפלד: מדריך מקצועי עולה הרבה יותר.

משה שיינפלד: אם אנחנו ניקח טיול שנמשך יומיים, 40 שקלים לתלמיד - והגבלנו את מספר התלמידים שמודרכים על-ידי מורה חיילת ל25-, מכל מיני סיבות, כי יהיה לה קשה להשתלט - האם נראה לוועדה ש40- כפול 25 - 1,000 שקלים - זה השכר שמקבלת מורה חיילת?

משה שיינפלד: זה בעקיפין.

משה שיינפלד: המשרד מתעקש - - -

ראובן ריבלין: העניין ברור.

ראובן ריבלין: המנכ"לית תשיב על כך.

משה שיינפלד: עניין אחר, שעדיין לא הספקנו לגעת בו, נוגע לכניסה לאתרים.

משה שיינפלד: המחירים פה הם מאוד נמוכים ולכן יש אתרים מאוד חשובים שאנחנו לא נוכל להיכנס אליהם.

משה שיינפלד: אני מציע שבסעיף הזה אנחנו נמצא פיתרון.

משה שיינפלד: יש אתרים מסויימים, כמו המצדה, שהמחירים האלה ימנעו כניסה אליהם, או מנהרת הכותל בירושלים.

משה שיינפלד: אי אפשר לעמוד בזה.

משה שיינפלד: צריך גם לזה למצוא איזשהו סידור, אפילו בהגדלת המחיר.

ראובן ריבלין: השאלה היא האם הטבלה הזאת היא טבלה דווקנית, שאי אפשר לסטות ממנה כלל.

ראובן ריבלין: זו שאלה חשובה ביותר.

ראובן ריבלין: המנכ"לית תיתן לי תשובה לפני שנצביע.

אורי דגול: אני מנכ"ל אכסניות הנוער.

אורי דגול: אני מבקש שתאפשרו לי לדבר כמה דקות.

ראובן ריבלין: לא, אנחנו בשלב של הצבעה.

ראובן ריבלין: אני מאפשר לך לדבר אבל לא כמה דקות.

ראובן ריבלין: כמה שצריך.

אורי דגול: יש פה איזשהו משא ומתן בין ארגון ההורים למשרד החינוך, התרבות והספורט ויוצא נייר כזה.

אורי דגול: את מי נייר כזה יכול לחייב?

אורי דגול: הרי הוא לא יכול לחייב בית מלון, הוא לא יכול לחייב אדם פרטי, הוא לא יכול לחייב אף אחד שאיננו ת"פ משרד החינוך, התרבות והספורט.

אורי דגול: הוא יכול לחייב שלושה גורמים בלבד: 1) אגודת אכסניות נוער; 2) החברה להגנת הטבע; 3) המדרשות.

אורי דגול: עיקר המאסה של הטיולים מתבצעת באגודת אכסניות נוער.

אורי דגול: רק לסבר את האוזן, יש 31 אכסניות נוער ו9- בתי-ספר שדה.

אורי דגול: אני לא מדבר על מרכזי הדרכה.

אורי דגול: עיקר המאסה הוא באכסניות נוער.

אורי דגול: מטבע הדברים משא ומתן כזה צריך להתנהל לפחות בעוד רמה, בין משרד החינוך, התרבות והספורט לבינינו.

אורי דגול: לא היה משא ומתן כזה, או יותר נכון, היו שאלות, נתנו תשובות והנייר הזה איננו עומד באיזשהם דברים רלוונטיים בכלל.

ראובן ריבלין: מנכ"לית משרד החינוך, התרבות והספורט תבהיר.

אורי דגול: עם כל הכבוד, יש פה ארגון שקיים 60 שנים, שיכול להיסגר בגלל זה.

אורי דגול: צריך להבין על מה אנחנו מדברים.

יהודית נאות: הבנו את הנקודה שהעלית.

אורי דגול: זו לא הנקודה היחידה.

ראובן ריבלין: אני רוצה להסביר לך דבר מה.

ראובן ריבלין: יכול להיות שאני אבקש ממך תשובה.

ראובן ריבלין: קודם כל, מה קרה פה?

ראובן ריבלין: אתם אפילו לא מופיעים בדף המוזמנים לישיבה הזאת.

ראובן ריבלין: אני נותן לך לדבר.

ראובן ריבלין: שמעתי את הערתך קודם, נתתי לך את האפשרות להעיר אותה כאן באוזני מנכ"לית המשרד.

ראובן ריבלין: אני רוצה רק שתבינו, בפני ועדת החינוך והתרבות מובאת הצעה על-ידי משרד החינוך, התרבות והספורט.

ראובן ריבלין: אנחנו יכולים לאשר אותה או לדחות אותה.

ראובן ריבלין: לפני שאנחנו מחליטים אם לאשר או לדחות אנחנו יכולים לבקש מהצדדים להגיע להבנה.

ראובן ריבלין: אבל מה שמובא בפנינו זה נייר של משרד החינוך, התרבות והספורט.

ראובן ריבלין: אנחנו לא מתחילים כאן דיון ומקבלים ניירות אחרים או מקבלים אופציות אחרות.

אורי דגול: אני מבקש ממך להוסיף להחלטה שני דברים.

ראובן ריבלין: אני לא יכול להוסיף להחלטה.

ראובן ריבלין: אני יכול לאשר או לא לאשר.

אורי דגול: אבל אפשר לפחות לשמוע ואחר-כך להחליט.

ראובן ריבלין: תמיד אפשר לשמוע.

אורי דגול: אני מבקש שתשמע את דברי עוד רגע קט.

אורי דגול: צריך להבין את הדברים.

אורי דגול: אם נעקר מס ערך מוסך מהמחירים שישנם כאן נגיע למצב שב74- שקלים צריך לתת לינה ו3- ארוחות.

אורי דגול: איך עושים את זה?

אורי דגול: מה שאני מבקש - אפשר לקבל את הנייר הזה.

אורי דגול: אני לא יכול לומר שלא תקבלו אותו.

אורי דגול: אבל אני מבקש להוסיף להחלטה שמשרד החינוך, התרבות והספורט יישב עם הארגונים האלה ויימצא פיתרון לנזק האדיר שהולך להיגרם לנו.

אורי דגול: צריך להבין את זה.

ראובן ריבלין: משרד החינוך, התרבות והספורט הוא משרד שמסבסד את הגופים הללו, שהם חשובים ביותר לצורך החינוך, שמאפשרים מתן חינוך והכרת הנוף בארצנו לכל הקהל הדורש.

ראובן ריבלין: אתם מסובסדים, באופן ישיר או עקיף.

ראובן ריבלין: כך גם מסובסדת החברה להגנת הטבע וגופים אחרים.

ראובן ריבלין: השאלה כרגע היא מה הם היחסים בין משרד החינוך, התרבות והספורט לבין התלמידים והוריהם לגבי תשלומי חובה שההורים צריכים לשלם למערכת החינוכית על מנת להשלים את הלימודים.

ראובן ריבלין: זאת השאלה היחידה שעומדת בפנינו.

ראובן ריבלין: האם אתם יכולים לעמוד במחירים כאלה או לא? זה נושא שהוא בינך לבין משרד החינוך, התרבות והספורט.

ראובן ריבלין: מר איציק כהן, סמנכ"ל משרד החינוך, התרבות והספורט, האם אני לא צודק?

איציק כהן: אתה צודק בהחלט.

ראובן ריבלין: אין לי את הכלים כרגע לבוא ולומר.

ראובן ריבלין: אני יכול כחבר כנסת להעלות על סדר היום את הנושא של חורבן אכסניות הנוער בישראל משום שמשרד החינוך, התרבות והספורט הוריד את המחירים.

אורי דגול: אז את מי הנייר הזה מחייב לשיטתך?

ראובן ריבלין: זה מחייב רק את המנהלים ואת ההורים.

יהודית נאות: את ההורים ואת משרד החינוך, התרבות והספורט.

יהודית נאות: צריכים עכשיו למצוא רק מי ייתן את השירות.

אבי מצנר: מר דגול, לנו אמרו שזה מתואם איתך.

אבי מצנר: לנו אמרו במפורש שהמחירים האלה מסוכמים בין המשרד לבינם.

ראובן ריבלין: יכול להיות שיצטרך משרד החינוך, התרבות והספורט לסבסד אתכם כתוצאה מזה.

ראובן ריבלין: אני לא נכנס כרגע לעניין.

ראובן ריבלין: רשות התשובה למנכ"לית משרד החינוך, התרבות והספורט.

שלומית עמיחי: קודם כל, מר אורי דגול, הזעקה שלך נוגעת לליבי, באמת.

שלומית עמיחי: ארגון ההורים עשה כאן מעשה כניראה בשליחות הציבור שאותו הוא מייצג ואשר על כן פעל נמרצות להוריד את מחירי הטיולים.

שלומית עמיחי: התעריף אליו הגענו אתמול בערב היה תעריף שהיה מקובל על אכסניות הנוער אך ארגון ההורים לא הסכים לתעריף הזה.

שלומית עמיחי: אולי מר שי לחמן לא מעדכן את חבריו, אז אני מציעה לו שיימצא זמן לעדכן אותם.

ראובן ריבלין: הוא לא מבין על מה את מדברת.

שלומית עמיחי: הוא מבין מצויין.

שלומית עמיחי: הוא דיבר איתי בטלפון.

שי לחמן: אבל אנחנו הסכמנו על התעריפים האלה.

שי לחמן: על מה את מדברת?

שי לחמן: גברת עמיחי, את לא מעודכנת, החברים שלך לא עידכנו אותך.

שי לחמן: אנחנו הסכמנו להצעה לגבי תעריפי הלינה והכלכלה.

שי לחמן: על מה את מדברת?

ראובן ריבלין: רק לגבי נושא ההדרכה לא הסכמתם ונשארה מחלוקת.

שלומית עמיחי: אני מבקשת לומר שוב, אתמול אחר-הצהרים אמר לי אדון שי לחמן שהוא לא יכול להסכים לתעריפים.

שלומית עמיחי: הוא אמר שהוא הגיע עם ד"ר סמוכה לתעריף שונה מזה אליו הגיעה הוועדה.

שלומית עמיחי: הוועדה הזאת הורכבה מצוות מקצועי ביותר, שלקח בחשבון את הנטל שמוטל על אכסניות הנוער.

שלומית עמיחי: אני, בהתייעצות עם שר החינוך, התרבות והספורט, החלטתי, בכאב רב, ללכת לקראת הבקשה של ארגון הההורים, והפעם ללא התייעצות נוספת עם ארגון אכסניות הנוער, ולהחליט שהתעריף יהיה נמוך עוד יותר ממה שסוכם קודם לכן.

שלומית עמיחי: לתעריף הזה אני שמחה להודיע לכם שהסכים ארגון ההורים ואשר על כן זה התעריף שעליו מלין מר אורי דגול, בצדק.

ראובן ריבלין: כולל ההדרכה?

שלומית עמיחי: סוגיה שניה זה נושא ההדרכה.

שלומית עמיחי: הנייר סובל הכל.

שלומית עמיחי: אני מבקשת לתת לנו אפשרות לבדוק דברים לעומקם ולא במחטף של משא ומתן פה להחליט שמורידים פתאום תעריפי הדרכה.

שלומית עמיחי: החברה להגנת הטבע, המדרשות, אכסניות הנוער ועוד אחרים, שמעסיקים מורות חיילות ומדריכים אחרים, עושים עבודת עומק ומשקיעים הרבה יותר מקבלנים פרטיים שמעסיקים מדריכים.

שלומית עמיחי: לכן זה לא מקובל עלי.

שלומית עמיחי: גם לא ניתנה אפשרות לבדוק את זה.

שלומית עמיחי: אשר על כן אני אומרת, המחירים שנקבעו במסמך הזה הם מחירים שנבדקו על-ידינו.

שלומית עמיחי: איתם אנחנו יכולים לחיות.

שלומית עמיחי: אנחנו לא יכולים לחיות עם מחירים אחרים נכון לרגע זה.

ניב אסף: אני יושב-ראש הוועדה המשפטית של מועצת התלמידים והנוער הארצית.

ניב אסף: אני רוצה לומר כמה דברים, גם לפרוטוקול, כדי להדגיש.

ניב אסף: אל"ף, הטבלה מקובלת עלינו לאורך כל הדרך.

ניב אסף: כמה ישלמו מבחינתנו זה פחות מהותי.

ניב אסף: אם ההורים מסכימים, אנחנו מברכים.

ניב אסף: יש לי בקשה מוועדת החינוך והתרבות.

ניב אסף: אנחנו מבקשים שייאומצו גם ההמלצות האחרות של אותה ועדה שישבה בזמנו בראשות המנכ"לית, שמתייחסות גם לגבי תוכנית הטיולים.

ניב אסף: התוכן שיוכנס למערך הטיולים מבחינתנו הוא העיקר, ולא הסעיף של ההוזלות.

ניב אסף: אנחנו מבקשים גם שבנושא הטיולים כל הנושא של ועדות בית-ספריות וועדות עירוניות יאומץ גם כן.

ניב אסף: בנוסף, אנחנו רוצים להדגיש שמשך זמן הטיול יישאר כמו שהוא.

ניב אסף: זאת אומרת, יום אחד - כיתות א'-ה'; יומיים - כיתות ו'; ומחטיבת הביניים והחטיבה העליונה - 4-3 ימים, לפי בקשת בית-הספר.

ניב אסף: זה כלל שחשוב לנו לשמור.

ראובן ריבלין: אנחנו לא דנים בזה כעת אולם טוב שאמרת.

ראובן ריבלין: אני מאוד מודה לך.

ראובן ריבלין: רק סעיף ההדרכה עומד כרגע לדיון.

איציק כהן: אני מציע שבסעיף ההדרכה אנחנו לא נתפשר.

איציק כהן: זה במידה רבה מאוד קובע את איכות הטיול.

איציק כהן: דיברו על קבוצה של 25 תלמידים.

איציק כהן: אנחנו יודעים שבדרך כלל כיתה מתפצלת לשניים וזה לא יוצא 25 תלמידים, זה פחות בדרך כלל.

איציק כהן: לכן אם אנחנו משאירים את הסכום הזה, זה בהחלט סכום ריאלי.

איציק כהן: הוא נראה בהחלט סביר, גם בהשוואה למה שנאמר בוועדה.

איציק כהן: הנושא של ההדרכה הוא חשוב, גם מבחינה פדגוגית, כדי באמת לעשות משהו בעל ערך, וגם מבחינה בטיחותית.

איציק כהן: אני חושב שלא צריך להתפשר בעניינים האלה.

ראובן ריבלין: אני מודיע לכם שאני חייב לגבש עמדה ולהעמיד את העניין להצבעה.

ראובן ריבלין: אני חושב שעשיתם עבודה טובה.

ראובן ריבלין: אני חושב שבעניין ההדרכה הנושא האיכותי עולה על כל דבר אחר.

ראובן ריבלין: אני חושב שכדאי שיהיה מאיפה לשלם את 8 השקלים האלה, והם ממש בטלים בתוך המכלול.

שי לחמן: חבר הכנסת ריבלין, לפני שאתה מעלה את זה להצבעה אני רוצה להציע.

שי לחמן: מכיוון שמנכ"לית משרד החינוך, התרבות והספורט אמרה שאי אפשר להחליט בנושא ההדרכה, למרות שאנחנו עמדנו לרשות המשרד בשבועיים האחרונים ואפשר היה לסכם את זה, אז יש שתי אפשרויות: או לאשר את הטבלה כולה, למעט נושא ההדרכה, עד שנגיע לסיכום עם משרד החינוך, התרבות והספורט; או, אם הוועדה תאשר את המכלול, אני אבקש שיירשם בפרוטוקול שאנחנו נקרא לציבור ההורים ולוועדי ההורים - - -

משה שיינפלד: להשתמש במדריכים מקצועיים ולא במורות חיילות.

יהודית נאות: מה זאת אומרת "אם, אם, אם"?

יהודית נאות: אני מציעה לא להצביע בכלל ולהשאיר את הנושא פרוץ.

יהודית נאות: מה זה "אם"?

יהודית נאות: אם נחליט בניגוד לחוות דעתך אז - - - הרי רק לפני דקה דיברנו על ארגוני המורים, שמניחים חרב על הצוואר.

יהודית נאות: שמעת מה אמרה התלמידה.

יהודית נאות: מה זה ה"אם" הזה?

יהודית נאות: אסור לנו לחשוב?

שי לחמן: אבל יש כאן סלע מחלוקת והוא מהותי.

יהודית נאות: אנחנו הבנו אותו.

שי לחמן: יש כאן אווירה של קוצר זמן, שרוצים להצביע ולגמור.

שי לחמן: מנכ"לית משרד החינוך, התרבות והספורט אמרה שאי אפשר לסגור את זה עכשיו.

שלומית עמיחי: או שארגון ההורים קובע או ש- - -

יהודית נאות: אם משרד החינוך, התרבות והספורט היה אומר שהוא כופה עליכם, האם היית אומר שאתה משבית?

יהודית נאות: אנחנו הבנו.

יהודית נאות: נמאס מהאיומים האלה.

ראובן ריבלין: אני רוצה לומר לכם רבותי, לנציגות המכובדת והחשובה מארגון ההורים הארצי, שנושא ההדרכה על-ידי מורות חיילות הוא נושא עקרוני ביותר.

ראובן ריבלין: אנחנו עומדים לקבל עמדה בעניין זה.

ראובן ריבלין: אני לא חושב שהמחלוקת הקטנה שנותרה בינינו בנושא של הכסף היא כל-כך מהותית.

ראובן ריבלין: אני חושב שזה לא סלע מחלוקת אלא דבר שולי לגמרי.

ראובן ריבלין: נציג התלמידים, האם יש לך מחשבה אחרת בעניין זה?

ניב אסף: לא.

ניב אסף: אני רק רוצה להדגיש עוד פעם, ובפורום הזה לבקש ממר שי לחמן וממנכ"לית המשרד, מה שהדגשנו אז, להסיר עוד פעם את האיום הזה, שהוא לא טוב למערכת.

יהודית נאות: אין איום.

יהודית נאות: לא מאיימים יותר.

ראובן ריבלין: הואיל ונקבע שבישיבה זאת תהיה רק הצבעה, ובכל זאת פתחתי את הנושא להסברים, לא נותרה בידי הברירה, הואיל ומשרד החינוך, התרבות והספורט אומר "עד כאן", אלא להעלות בפני הפורום של חברי הכנסת את השאלה האחת והיחידה: האם אנחנו מאשרים את הטבלה הזאת, לאחר התיקונים שנתקבלו בהסכמה על-ידי שני הגופים, למעט התיקון שלא נתקבל בהסכמה אלא הובא אלינו על-ידי המשרד?

ראובן ריבלין: אם נאשר את הטבלה, אז זה יתקבל וייעשו מה שרוצים.

ראובן ריבלין: אם לא נאשר את הטבלה, אז נמשיך בדיון אחרי זה.

ראובן ריבלין: הצבעה על אישור טבלת העלויות המירביות בטיול החודשי ובטיול הארוך בעד - 4 אין מתנגדים אין נמנעים הטבלה נתקבלה.

ראובן ריבלין: תודה רבה.

ראובן ריבלין: ברוב של 4, ללא מתנגדים וללא נמנעים, אנחנו מאשרים את הטבלה כפי שנתקבלה.

ראובן ריבלין: אני מודה לכולם.

ראובן ריבלין: הישיבה נעולה.